Odločba Komisije

z dne 20. februarja 2004

o spremembi Odločbe 1999/815/ES o ukrepih, ki prepovedujejo dajanje na trg igrače in predmete za nego otrok, namenjenih za to, da jih otroci, mlajši od treh let, dajejo v usta, in izdelanih iz mehkega PVC, ki vsebuje nekatere ftalate

(notificirana pod dokumentarno številko K(2004) 524)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2001/95/ES Evropskega parlamenta in Sveta z dne 3. decembra 2001 o splošni varnosti proizvodov [1], in zlasti člena 13(2) Direktive,

ob upoštevanju naslednjega:

(1) 7. decembra 1999 je Komisija sprejela Odločbo 1999/815/ES [2] na podlagi člena 9 Direktive 92/59/EGS [3], ki zahteva, da države članice prepovejo dajanje v promet igrač in izdelkov za nego otrok, ki jih otroci, mlajši od treh let, dajejo v usta in so narejeni iz PVC, ki vsebuje eno ali več naslednjih snovi: diizononil ftalat (DINP), di(2-etilheksil) ftalat (DEHP), dibutil ftalat (DBP), diizodecil ftalat (DIDP), di-n-oktil ftalat (DNOP) in butilbenzil ftalat (BBP).

(2) Veljavnost Odločbe 1999/815/ES je bila omejena na tri mesece, v skladu z določbo člena 11(2) Direktive 92/59/EGS. Zato naj bi Odločba prenehala veljati 8. marca 2000.

(3) Pri sprejemanju Odločbe 1999/815/ES je bilo predvideno, da se njena veljavnost podaljša, če bo potrebno. Veljavnost ukrepov, sprejetih v skladu z Odločbo 1999/815/ES je bila podaljšana po več odločbah za dodatno obdobje treh mesecev in sedaj preneha veljati 20. februarja 2004.

(4) Izboljšana je bila validacija preskusne metode za migracijo ftalatov in izdelana je bila izčrpna ocena tveganja teh ftalatov v skladu z Uredbo Sveta (EGS) št. 793/93 z dne 23. marca 1993 o vrednotenju in nadzoru tveganj obstoječih snovi [4]. Parlament in Svet preučujeta stalne ukrepe za obravnavanje tveganj, ki jih povzročajo zadevni izdelki, vendar je potrebno več časa, da se zaključijo razprave o tej zadevi, zlasti da se upošteva ves nov znanstveni razvoj.

(5) Do rešitve odprtih vprašanj in da se zagotovijo cilji Odločbe 1999/815/ES in njenih podaljšanj, je treba ohraniti prepoved dajanja zadevnih izdelkov v promet.

(6) Nekatere države članice izvajajo Odločbo 1999/815/ES z ukrepi, ki veljajo do 20. februarja 2004. Zato je treba zagotoviti, da se veljavnost teh ukrepov podaljša.

(7) Zato je treba podaljšati veljavnost Odločbe 1999/815/ES, da se zagotovi, da vse države članice ohranijo prepoved, določeno z navedeno odločbo.

(8) Direktiva 92/59/EGS je od 15. januarja 2004 razveljavljena in na isti dan jo je zamenjala Direktiva 2001/95/ES. Člen 13(2) Direktive 2001/95/ES navaja, da so odločbe Komisije, ki zahtevajo, da države članice sprejmejo ukrepe za preprečevanje resnih tveganj, ki jih povzročajo nekateri izdelki, veljavne za obdobje največ enega leta in se lahko potrdijo za dodatna obdobja, ki nobeno ne sme biti daljše od enega leta. Primerno je podaljšati veljavnost Odločbe 1999/815/ES za obdobje šestih mesecev, da se omogoči dovolj časa za napredovanje stalnih ukrepov iz uvodne izjave 4 in hkrati zagotovi možnost da se pravočasno ponovno preveri trajanje veljavnosti Odločbe.

(9) Ukrepi, predvideni s to odločbo, so v skladu z mnenjem Odbora, ustanovljenega s členom 15 Direktive 2001/95/ES –

SPREJELA NASLEDNJO ODLOČBO:

Člen 1

V členu 5 Odločbe 1999/815/ES se "20. februarja 2004" nadomesti z "20. avgusta 2004".

Člen 2

Države članice takoj sprejmejo ukrepe, potrebne za uskladitev s to odločbo, in te ukrepe objavijo. O tem takoj obvestijo Komisijo.

Člen 3

Ta odločba je naslovljena na države članice.

V Bruslju, 20. februarja 2004

Za Komisijo

David Byrne

Član Komisije

[1] UL L 11, 15.1.2002, str. 4.

[2] UL L 315, 9.12.1999, str. 46. Odločba, kakor je bila nazadnje spremenjena z Odločbo 2003/819/ES (UL L 308, 25.11.2003, str. 23).

[3] UL L 228, 11.8.1992, str. 24. Direktiva, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

[4] UL L 84, 5.4.1993, str. 1. Uredba, kakor je bila spremenjena z Uredbo (ES) št. 1882/2003.

--------------------------------------------------